བདེ་ཡངས་གྲྭ་ཚང་ནི་ལྕོག་པ་བྱང་ཆུབ་དཔལ་གྱིས་ཕྱག་བཏབ།འདུ་ཁང་དུ་རྗེ་ཡབ་སྲུང་མ་མང་པོའི་མགོན་ཁང་བཅས་ཡོད།འབྲས་སྤུངས་ཕོ་བྲང་ནི་ཐོག་མར་སྣེའུ་དཔོན་གྱིས་བདག་གིར་མཛད་པ་ལས་རྗེས་སུ་རྒྱལ་བ་སྐུ་ཕྲེང་གཉིས་པ་དགེ་འདུན་རྒྱ་མཚོར་ཕུལ་ཏེ་དགའ་ལྡན་ཕོ་བྲང་ཞེས་་མཚན་གསོལ།རྒྱལ་མཆོག་ལྔ་པ་ཆེན་པོས་ཉམས་གསོ་མཛད་གནས་དང་།རྗེས་སུ་འབྲས་སྤུངས་ཕོ་བྲང་ཞེས་གྲགས།དགོན་པ་འདིར་བློ་བཟང་རྒྱལ་མ་གཉིས་པའི་རྗེས་འཇུག་པ་དང་།བསྟན་པའི་སྦྱིན་བདག་བཅས་ནས་ཡར་རྒྱས་གོང་འཕེལ་བཏང་ཚུལ་ནི།རྒྱལ་མཆོག་ལྔ་པ་ཆེན་པོ་དང་།སྡེ་སྲིད་བསོད་ནམས་རབ་བརྟན།སྡེ་སྲིད་བློ་བཟང་མཐུ་སྟོབས།ལྷ་བཟང་།ཕོ་ལྷ་མི་དབང་།རྒྱལ་བ་སྐུ་ཕྲེང་བཅུ་གསུམ་པ་བཅས་ནས་མཐུན་རྐྱེན་སྦྱར་ཏེ་སྔ་རྗེས་སུ་ཚོགས་ཆེན་འདི་ཁང་རྒྱ་སྐྱེད་ཀྱིས་ཀ་པ་བརྒྱ་དང་བརྒྱད་ཅུར་བསྐྲུན་པ།འབྲས་སྤུངས་ཕོ་བྲང་རྒྱ་སྐྱེད་དང་ཐོག་འཕར་བསྐྱོན་པ་བཅས་ཡར་རྒྱས་ཕུན་སུམ་ཚོགས་པ་བྱུང་ཡོད།གདན་ས་འདིར་ཚོགས་ཆེན་དང་དངོས་ཡོད་གྲྭ་ཡང་བཞི་བློ་གསལ་གླིང་སྒོ་མང་བདེ་ཡངས་སྔགས་པ་གྲྭ་ཚང་ལ་ཁམས་ཚད་ལྔ་བཅུ་ང་བཞི་བཅས་ལ་ཡུལ་སོ་སོ་ཐོབ་ཁོངས་ཀྱིས་རྒྱ་བོད་ཧོར་གསུམ་ནས་སློབ་གཉེར་གྲྭ་རྒྱུན་མང་དག་དག་འདུས་གཤིས།སྤྱིར་བཏང་འབྲས་སྤུངས་བདུན་སྟོང་བདུན་བརྒྱ་ཞེས་བརྗོད་སྲོལ་ཡོད་ཀྱང་སྤྱི་ལོའི་དུས་རབས་ཉི་ཤུའི་ནས་གྲྭ་གྲངས་མང་ཤོས་ཀྱི་སྐབས་སུ་སྒྲིག་བཞུགས་དགེ་འདུན་ཞལ་གྲངས་དགུ་སྟོང་ལྷག་ཙམ་ཡོད།ད་ཡོད་གྲྭ་ཚང་བཞི་ལས་སྔགས་པ་གྲྭ་ཚང་ཕུད་གཞན་མཚན་ཉིད་གྲྭ་ཚང་གསུམ་ནས་ཐུན་མོང་དུ་རྗེ་ཡབ་སྲས་གསུམ་གྱི་ཡིག་ཆར་འཆད་ཉན་གནང་བ་འདྲ་ནའང་ནང་གསེས་གྲྭ་ཚང་སོ་སོའི་འཆད་ཉན་ཡིག་ཆ་ཅུང་མི་འདྲ་བ་ཡོད་པ་དཔེར་ན་བློ་གསལ་གླིང་གྲྭ་ཚང་གིས་པཎ་ཆེན་བསོད་ནམས་གྲགས་པའི་ཡིག་ཆ་དང་།སྒོ་མང་གྲྭ་ཚང་གིས་ཀུན་མཁྱེན་འཇམ་དབྱངས་བཞད་པའི་ཡིག་ཆ།བདེ་ཡང་གྲྭ་ཚང་གིས་ཏཱལའི་བླ་མ་སྐུ་ཕྲེང་ལྔ་པའི་ཡིག་ཆའི་སྟེང་འཆད་ཉན་གནང་གི་ཡོད་པ་ལྟ་བུའོ།།